text: 
  Næsten samtidig med regeringens fremsættelse af sit lovforslag kom CD 
  med et beslutningsforslag om mulighed for anonym rådgivning for børn 
  og forældre, som man kan ty til, når der er problemer  -  uden at 
  det fører til " optagelse af rapport ", som umiddelbart gør én til 
  en sag i systemet.
  
  Dette var tænkt som et middel til forbyggelse af, at problemer, der 
  endnu kan løses med assistance fra en uvildig, kyndig person, får lov
   til at udvikle sig til noget, der kan ende i en ulykkelig 
  tvangsfjernelse.
  
  Dette indgik som ændringsforslag til ministerens lovforslag, der blev 
  vedtaget  -  men alligevel uden at CD kunne stemme for loven som 
  helhed. Den havde nemlig efter CD's opfattelse fejl og mangler, der 
  gjorde, at vi anså det for ubegribeligt, at en borgerlig regering 
  ville stå fadder til den.
  
  Som sikkert også alle andre gør det, lægger CD afgørende vægt på, at
   tvangsfjernelser, når de er uundgåelige, sker så skånsomt som vel 
  muligt.
  
  
  
  